คลังเดินหน้าประชานิยมไม่สนคนท้วง
คลังเมินเสียงวิจารณ์ ไม่ถอยโครงการประชานิยม
24 ต.ค. 2554

คลังเมินเสียงวิจารณ์ ไม่ถอยโครงการประชานิยม 
นายบุญทรง เตริยาภิรมย์ รมช.คลัง กล่าวว่า ยังยืนยันที่จะเดินหน้าโครงการประชานิยมของรัฐบาลที่ประกาศไปแล้ว ทั้งโครงการคืนเงินรถคันแรกไม่เกิน 1 แสนบาท โครงการบ้านหลังแรกที่จะนำมาราคาบ้าน 10% ไม่เกิน 5 ล้านบาท มาหักภาษีเงินได้นิติบุคคลเป็นเวลา 5 ปี แม้ว่าจะมีเสียงวิพากษ์วิจารณ์ แต่มองว่าโครงการที่รัฐบาลประกาศออกไปแล้วนั้นจะเป็นประโยชน์กับประชาชน
กรณีที่จะเสนอให้คณะรัฐมนตรี (ครม.) พิจารณาเงื่อนไขเพิ่มเติมเกี่ยวกับรถคันแรก คงจะเสนอเฉพาะการผ่อนปรนเงื่อนไขการปลดล็อกให้บริษัทไฟแนนซ์สามารถนำรถยนต์ที่ยึดคืนก่อน 5 ปี โอนเปลี่ยนมือ เพื่อให้ไฟแนนซ์นำรถดังกล่าวไปขายต่อได้ โดยจะไม่ขยายเงื่อนไขให้กับรถยนต์นำเข้าจากต่างประเทศ และรถยนต์ที่มีขนาดเกินกว่า 1500 ซีซี ตามที่ผู้ประกอบการรถยนต์เสนอเข้ามา
ด้านนายวิรุฬ เตชะไพบูลย์ รมช.คลัง กล่าวว่า การปรับขึ้นเงินเดือนข้าราชการปริญญาตรี 1.5 หมื่นบาท ได้ประกาศเป็นมติ ครม.ไปแล้ว คงไม่มีการเปลี่ยนแปลง ส่วนการปรับโครงสร้างเงินเดือนข้าราชการเก่าเพื่อให้สอดคล้องกับข้าราชการปริญญาตรีนั้น เตรียมจะนำเสนอให้ ครม.พิจารณาในเร็วๆ นี้โดยขณะนี้ครม.ยังมีเรื่องพิจารณาเกี่ยวกับน้ำท่วมมากจึงยังไม่สามารถมาพิจารณาเรื่องนี้ได้ และยังพอมีเวลา เพราะการปรับโครงสร้างเงินเดือนจะเริ่มในวันที่ 1 ม.ค.2555
นายธีระชัย ภูวนาถนรานุบาล รมว.คลัง กล่าวว่า การขึ้นค่าแรงขั้นต่ำ 300 บาทที่ผ่านครม.ไปแล้วนั้นคงเดินหน้าตามนั้น โดยในช่วงของกระทรวงการคลังกำลังเตรียมแพคเกจ เพื่อช่วยเหลือผู้ประกอบการให้สามารถปรับตัวได้ อาทิ ในมาตรการภาษี และวงเงินสินเชื่อดูแลผู้ประกอบการรายย่อย คาดว่าจะนำเสนอครม.ในเร็วๆ นี้